Ди щIалэхэр дунейпсо чемпионатым хуэхьэзырщ
УФ-м и МВД-м къэрал кIуэцI IуэхухэмкIэ и управленэ нэхъыщхьэу Краснодар крайм щыIэмрэ КъБР-м щыIэ МВД-мрэ я командэ къыхэхахэм иджы япэу зэщIыгъуу Iэпщэрыбанэ зэзауэмкIэ еджэныгъэ-зыгъэсэныгъэхэр щрагъэкIуэкIащ Iуащхьэмахуэ лъапэ — «Вольфрам», «Динамо» пансионатхэм.
Ар сэбэп хъуащ спортсменхэм къапэплъэ зэхьэзэ-хуэшхуэхэм нэхъ тегушхуэнымкIэ. Апхуэдэу, ахэр хэтынущ гъатхэпэм и 14 — 17-хэм Урысей Кубокыр къэхьыным теухуауэ Москва щекIуэкIыну, Iэпщэрыбанэ зэзауэмкIэ гъатхэпэм и 20 — 22-хэм Дон Iус Ростов щызэхэтыну зэпеуэм, «Урысейм и лIыхъужь адмирал Угрюмов Герман и Кубок» турнирым, Iэпщэрыбанэ зэзауэмкIэ гъатхэпэм и 24 — 27-хэм Урысейм и МВД-м и чемпионату Екатеринбург щыIэнум.
Зыгъэсэныгъэхэм хъарзынэу зыкъыщызыгъэлъэгъуа Беслъэней Нурмухьэмэдрэ Мырзэкъан Азэмэтрэ Урысейм и командэ къыхэхам хэту кIуэнущ Iэпщэрыбанэ зэзауэмкIэ мэлыжьыхьым и 20 — 22-хэм Москва щекIуэкIыну дуней-псо чемпионатым.
Гъэунэ Светланэ,
КъБР-м Спортымрэ туризмэмкIэ
и министерствэм и
пресс-IуэхущIапIэм и лэжьакIуэ.
